*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Αυγούστου 1984

για την αποδοχή αναλήψεων υποχρεώσεων που έχουν προταθεί όσον αφορά τη διαδικασία αντιντάμπινγκ σχετικά με τις εισαγωγές υάλων κηπουρικής και ορισμένων υάλων κεχρωσμένων στη μάζα ή με στρώση απορροφητική ή αντανακλαστική, καταγωγής Τσεχοσλοβακίας, Λαϊκής Δημοκρατίας της Γερμανίας, Ουγγαρίας, Πολωνίας, Ρουμανίας και ΕΣΣΔ και για την περάτωση της διαδικασίας αυτής

(84/406/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 10,

Μετά από διαβούλευση στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,

Εκτιμώντας ότι:

Α. Διαδικασία

(1) Τον Απρίλιο του 1983, η Επιτροπή έλαβε καταγγελία που υπέβαλε η Comite Permanent des Industries du Verre de la Communaute Economique Europeenne, εξ ονόματος των βρετανών, γερμανών και βέλγων παραγωγών υάλων κηπουρικής και ορισμένων υάλων κεχρωσμένων στη μάζα ή με στρώση απορροφητική ή αντανακλαστική, που η συνολική παραγωγή τους αντιπροσωπεύει το μεγαλύτερο μέρος της κοινοτικής παραγωγής του προϊόντος αυτού. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και ως προς την υλική ζημία που προέκυψε, που θεωρήθηκαν επαρκή για να δικαιολογήσουν την κίνηση διαδικασίας. Η Επιτροπή γνωστοποίησε κατά συνέπεια, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ όσον αφορά τις εισαγωγές στην Κοινότητα υάλων κηπουρικής και ορισμένων υάλων κεχρωσμένων στη μάζα ή με στρώση απορροφητική ή αντανακλαστική, που υπάγονται στη διάκριση ex 70.05 του Κοινού Δασμολογίου και αντιστοιχούν στους κώδικες NIMEXE 70.05-10, 70.05-63 και 70.05-65, καταγωγής Τσεχοσλοβακίας, Λαϊκής Δημοκρατίας της Γερμανίας, Πολωνίας, Ρουμανίας και ΕΣΣΔ, και άρχισε έρευνα.

(2) Το Νοέμβριο του 1983, η Επιτροπή έλαβε συμπληρωματική καταγγελία από την Comite Permanent des Industries du Verre de la Communaute Economique Europeenne, με το αίτημα να επεκταθεί η διαδικασία ώστε να καλυφθούν οι εισαγωγές υάλων κηπουρικής και ορισμένων υάλων κεχρωσμένων στη μάζα ή με στρώση απορροφητική ή αντανακλαστική, καταγωγής Ουγγαρίας. Στην καταγγελία αυτή περιέχονταν αποδεικτικά στοιχεία ως προς την ύπαρξη ντάμπινγκ και την υλική ζημία και η διαδικασία αντιντάμπινγκ όσον αφορά τις υάλους κηπουρικής και ορισμένες υάλους κεχρωσμένες στη μάζα ή με στρώση απορροφητική ή αντανακλαστική, επεκτάθηκε έτσι ώστε να συμπεριλαμβάνεται και η Ουγγαρία. Η Επιτροπή γνωστοποίησε κατά συνέπεια, την επέκταση αυτή, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (3).

(3) Η Επιτροπή ενημέρωσε επίσημα για το θέμα αυτό τους εξαγωγείς και εισαγωγείς που είναι γνωστοί ως ενδιαφερόμενοι, καθώς και τους καταγγέλλοντες, και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

(4) Οι περισσότεροι παραγωγοί, εξαγωγείς και εισαγωγείς γνωστοποίησαν γραπτώς τις απόψεις τους. Η πλειοψηφία των εξαγωγέων και ορισμένοι εισαγωγείς ζήτησαν και έγιναν δεκτοί σε ακρόαση.

(5) Παρατηρήσεις υπέβαλαν και καταναλωτές υάλων κηπουρικής.

(6) Η Επιτροπή αναζήτησε και επαλήθευσε όλες τις πληροφοριές που θεώρησε απαραίτητες για την προκαταρκτική διαπίστωση του ντάμπινγκ και πραγματοποίησε έρευνες στις εγκαταστάσεις των ακόλουθων επιχειρήσεων:

Παραγωγοί ΕΟΚ:

- Flachglass AG, D-Gelsenkirchen,

- Glaceries de Saint-Roch SA, B-Sambreville,

- Pilkington Glass Limited, UK-St Helens,

- Glaverbel SA, B-Βρυξέλλες,

- Vereinigte Glaswerke GmbH, D-Aachen·

Εισαγωγείς ΕΟΚ:

- Central Tradimpex Limited, UK-Λονδίνο,

- Farmiloe and Farmiloe Ltd, UK-Λονδίνο,

- Liminex GmbH, D-Bremerhaven,

- Witting Brothers Ltd, UK-Bromley·

Καταναλωτής ΕΟΚ:

Halls Homes and Gardens Limited, UK-Tonbridge.

(7) Η έρευνα σχετικά με την ύπαρξη ντάμπινγκ κάλυψε το δεύτερο εξάμηνο του 1982 και το πρώτο εξάμηνο του 1983.

Β. Κανονική αξία

(8) Για να διαπιστώσει κατά πόσο οι εισαγωγές από την Τσεχοσλοβακία, τη Λαϊκή Δημοκρατία της Γερμανίας, την Ουγγαρία, την Πολωνία, τη Ρουμανία και την ΕΣΣΔ αποτέλεσαν αντικείμενο πρακτικής ντάμπινγκ, η Επιτροπή έπρεπε να λάβει υπόψη της το γεγονός ότι οι χώρες αυτές δεν έχουν οικονομία αγοράς και, κατά συνέπεια, η Επιτροπή ήταν υποχρεωμένη να προσδιορίσει την πρακτική ντάμπινγκ με βάση την κανονική αξία σε μία χώρα με οικονομία αγοράς. Για το σκοπό αυτό, οι καταγγέλλοντες πρότειναν τη φινλανδική αγορά. Οι περισσότεροι εξαγωγείς και εισαγωγείς προέβαλαν αντιρρήσεις σε σχέση με την πρόταση αυτή, για τους ακόλουθους λόγους:

- υπάρχει μόνο ένας παραγωγός στη Φινλανδία που, σύμφωνα με τους ισχυρισμούς, κατέχει ουσιαστικά μονοπωλιακή θέση, εξαιτίας των εισαγωγικών δασμών και της γεωγραφικής θέσης της χώρας·

- σύμφωνα με τους ισχυρισμούς, οι πωλήσεις στη φινλανδική αγορά είναι περιορισμένες και όχι αντιπροσωπευτικές·

- ένας από τους καταγγέλλοντες κατέχει σημαντικό μερίδιο της φινλανδικής εταιρίας.

Εναλλακτικά προτάθηκε να ληφθούν ως βάση για τον καθορισμό της κανονικής αξίας είτε οι εγχώριες τιμές στη Γιουγκοσλαβία, οι τιμές εξαγωγής από την Ισπανία, οι εγχώριες τιμές στην Ελβετία ή το κόστος παραγωγής στην ΕΟΚ. Η Επιτροπή είναι πεπεισμένη ότι η διαδικασία παραγωγής, οι τεχνικές προδιαγραφές και η τεχνολογία στην Ισπανία παρομοιάζουν με τις αντίστοιχες συνθήκες που επικρατούν στις χώρες των ενδιαφερόμενων εξαγωγέων. Δεδομένου ότι δεν υφίσταται εγχώρια αγορά για το προϊόν αυτό στην Ισπανία (για κλιματικούς λόγους η χρήση υάλων κηπουρικής είναι φαινόμενο που παρατηρείται στις χώρες της Βόρειας Ευρώπης), οι τιμες εξαγωγής προς το Ηνωμένο Βασίλειο και τις Κάτω Χώρες για υάλους πάχους 3 mm και 4 mm κρίθηκαν κατάλληλες και εύλογες για τον προσδιορισμό της κανονικής αξίας.

Γ. Τιμή εξαγωγής

(9) Οι τιμές εξαγωγής καθορίστηκαν με βάση τις τιμές που έχουν πράγματι πληρωθεί ή πρέπει να πληρωθούν για τα προϊόντα που έχουν πωληθεί για εξαγωγή στην Κοινότητα.

Δ. Σύγκριση

(10) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη της, όταν έκρινε σκόπιμο, τις διαφορές που επηρεάζουν τη δυνατότητα σύγκρισης των τιμών. Στην περίπτωση αυτή, η Επιτροπή έλαβε υπόψη της τις διαφορές που παρουσιάζουν οι όροι και συνθήκες πώλησης, στο βαθμό που ήταν δυνατόν να στοιχειοθετηθεί επαρκώς η ύπαρξη άμεσης σχέσης. Οι εν λόγω διαφορές αφορούσαν ιδίως τους πιστωτικούς όρους, τη μεταφορά, την ασφάλιση, τη διακίνηση και τη φόρτωση. Όλες οι συγκρίσεις έγιναν στο επίπεδο τιμών εκ του εργοστασίου.

Ε. Περιθώρια

(11) Η προκαταρκτική εξέταση των πραγματικών περιστατικών αποδεικνύει την ύπαρξη πρακτικής ντάμπινγκ όσον αφορά όλους τους ενδιαφερόμενους εξαγωγείς· το περιθώριο ντάμπινγκ είναι ίσο με το ποσό κατά το οποίο η κανονική αξία, όπως καθορίστηκε, υπερβαίνει την τιμή εξαγωγής στην Κοινότητα.

(12) Τα περιθώρια αυτά ποικίλλουν ανάλογα με τον εξαγωγέα και το κράτος μέλος εισαγωγής, ενώ το σταθμισμένο μέσο περιθώριο ντάμπινγκ, για κάθε εξαγωγέα τον οποίο αφορούσε η έρευνα, έχει ως εξής:

1.2 // - Glassexport Ltd, Liberec, Τσεχοσλοβακία: // 15,9 % // - Strojmaterialintorg, Μόσχα, ΕΣΣΔ: // 12,8 % // Π Minex-Export-Import Enterprise, Βαρσοβία, Πολωνία: // 8,5 % // - Romsit, Enterprise for Foreign Trade, Βουκουρέστι, Ρουμανία: // 9,3 % // - Glas-Keramik, Volkseigener Aussenhandelsbetrieb, Βερολίνο, Λαϊκή Δημοκρατία της Γερμανίας: // 13,6 % // - Ferunion Hugarian Trading Company for Technical Goods, Βουδαπέστη, Ουγγαρία: // 5,0 %

ΣΤ. Ομοειδές προϊόν

(13) Όπως ισχυρίστηκαν οι εξαγωγείς της Ανατολικής Ευρώπης, οι παραγωγοί της ΕΟΚ κατασκευάζουν την ύαλο με τη μέθοδο float, ενώ οι ίδιοι χρησιμοποιούν είτε τη μέθοδο Pittsburgh, είτε τη μέθοδο Fourcault. Σύμφωνα με τους προβαλλόμενους ισχυρισμούς, η κηπουρική ύαλος που παράγεται με τη μέθοδο float αποτελεί προϊόν υψηλής τεχνολογίας, που δεν είναι δυνατόν να θεωρηθεί ομοειδές προϊόν, με το προϊόν που παράγεται σύμφωνα με τις μεθόδους Pittsburgh/Fourcault.

(14) Η κηπουρική ύαλος, είτε έχει παραχθεί με τη μέθοδο float είτε με τις μεθόδους Pittsburgh/Fourcault έχει την αυτή μορφή και κόβεται, γενικά, από πριν σε τυποποιημένα μεγέθη, πάχους μεταξύ 2,5 και 4,5 mm. Αποτελεί υποπροϊόν είτε της μεθόδου float είτε των μεθόδων Pittsburgh/Foucault. Η ύαλος χρησιμοποιείται, σε γενικές γραμμές για τους ίδιους σκοπούς, δηλαδή για την κάλυψη πλαισίων που χρησιμοποιούνται για τις ανάγκες της κηπουρικής είτε προς εμπορική, είτε προς οικιακή χρήση. Και τα δύο είδη υάλου παράγονται από τις ίδιες πρώτες ύλες και η χημική σύνθεσή τους είναι κατά βάση η ίδια. Η μετάδοση του φωτός δεν διαφέρει σημαντικά. Με βάση τα προαναφερόμενα, είναι επομένως δυνατόν να συναχθεί το συμπέρασμα ότι η ύαλος που παράγεται στην ΕΟΚ και η ύαλος που εξάγεται από τους παραγωγούς της Ανατολικής Ευρώπης αποτελούν ομοειδή προϊόντα. Το συμπέρασμα αυτό, όμως, επιδέχεται μία εξαίρεση και αυτό όσον αφορά την ύαλο κηπουρικής τύπου Horticast , που παράγει η εταιρία Pilkington στο Ηνωμένο Βασίλειο. Πρόκειται για ύαλο που παράγεται με τη μέθοδο της επίπλευσης ( float), η επιφάνεια της οποίας παρουσιάζει ρυτιδώσεις που σχηματίζονται όταν η ύαλος διέρχεται από ειδικούς κυλίνδρους. Η παραγόμενη ύαλος ενώ, όπως είναι φυσικό, είναι διαυγής, δεν είναι πλέον απόλυτα διαφανής, σε αντίθεση με την κηπουρική ύαλο που κατασκευάζουν άλλοι παραγωγοί. Για το λόγο αυτό, η ύαλος τύπου Horticast δεν θεωρείται ομοειδές προϊόν και έχει αποκλειστεί από την έρευνα.

Ζ. Ζημία

(15) Όσον αφορά τη ζημία που προκλήθηκε από τις εισαγωγές που αποτελούν αντικείμενο ντάμπινγκ, τα αποδεικτικά στοιχεία που διαθέτει η Επιτροπή δείχνουν ότι οι εισαγωγές στην Κοινότητα υάλων κηπουρικής και ορισμένων υάλων κεχρωσμένων στη μάζα ή με στρώση απορροφητική ή αντανακλαστική, από την Τσεχοσλοβακία, τη Λαϊκή Δημοκρατία της Γερμανίας, την Ουγγαρία, την Πολωνία, τη Ρουμανία, και τη Σοβιετική Ένωση αυξήθηκαν από 66 431 τόνους το 1981 σε 72 787 τόνους το 1983, με αποτέλεσμα να αυξηθεί από 61 % σε 75 % το τμήμα της αγοράς που κατέχουν οι χώρες εξαγωγής κατά την αυτή χρονική περίοδο. Οι πωλήσεις των παραγωγών της ΕΟΚ μειώθηκαν από 79 000 τόνους το 1979 σε 12 000 τόνους το πρώτο εξάμηνο του 1983.

(16) Οι τιμές μεταπώλησης των εισαγωγών αυτών ανάγκασαν τους κοινοτικούς παραγωγούς να μειώσουν κατά 27 % τις τιμές τους και ήταν κατώτερες από τις τιμές που απαιτούνται για την κάλυψη του κόστους των κοινοτικών παραγωγών.

(17) Η Επιτροπή εξέτασε αν η ζημία προκλήθηκε από άλλους παράγοντες, όπως ο όγκος και οι τιμές εισαγωγών που δεν αποτελούν αντικείμενο ντάμπινγκ ή η μειωμένη ζήτηση. Οι εισαγωγές υάλου κηπουρικής από χώρες που δεν κάλυπτε η διαδικασία αντιντάμπινγκ ήταν ελάχιστες. Η εισαγωγή στην Κοινότητα μειώθηκε κατά 12 % ανάμεσα στο 1981 και το 1983. Όπως όμως διαπιστώθηκε, παρουσιάστηκε μείωση της κοινοτικής παραγωγής, ενώ οι εισαγωγές που αποτελούν αντικείμενο ντάμπινγκ αυξήθηκαν. Η σημαντική αύξηση των εισαγωγών, που αποτελούν αντικείμενο ντάμπινγκ, και οι τιμές με τις οποίες προσφέρονται προς πώληση στην Κοινότητα οδήγησαν την Επιτροπή να καθορίσει ότι οι επιπτώσεις των εισαγωγών υάλων κηπουρικής και ορισμένων υάλων κεχρωσμένων στη μάζα ή με στρώση απορροφητική ή αντανακλαστική, καταγωγής Τσεχοσλοβακίας, Λαϊκής Δημοκρατίας της Γερμανίας, Ουγγαρίας, Πολωνίας, Ρουμανίας και ΕΣΣΔ, που αποτελούν αντικείμενο ντάμπινγκ, αν εξεταστούν χωριστά, πρέπει να θεωρηθούν ότι προκαλούν σημαντική υλική ζημία στον εν λόγω βιομηχανικό κλάδο της Κοινότητας.

Η. Συμφέροντα της Κοινότητας

(18) Οι καταναλωτές της Κοινότητας προέβαλαν το επιχείρημα ότι η εισαγωγή μέτρων άμυνας δεν θα ήταν προς το συμφέρον της Κοινότητας, επειδή θα συνεπαγόταν την αύξηση του κόστους στον κλάδο της κηπουρικής.

Ενόψει των σοβαρών δυσχερειών που αντιμετωπίζει η βιομηχανία της Κοινότητας και του περιορισμένου αντίκτυπου που θα έχει η αύξηση των τιμών της υάλου κηπουρικής για το κόστος του βιομηχανικού κλάδου της κηπουρικής, η Επιτροπή κατέληξε παρόλα αυτά στο συμπέρασμα ότι είναι προς το συμφέρον της Κοινότητας να αναληφθεί ενέργεια.

Θ. Αναλήψεις υποχρεώσεων

(19) Οι ενδιαφερόμενοι εξαγωγείς ενημερώθηκαν σχετικά με τα σημαντικότερα αποτελέσματα της προκαταρτικής έρευνας και υπέβαλαν τις σχετικές παρατηρήσεις τους. Οι επιχειρήσεις: Π Glassexport Ltd, Liberec, Τσεχοσλοβακία,

- Strojmaterialintorg, Μόσχα, ΕΣΣΔ,

- Minex-Export-Import Enterprise, Βαρσοβία, Πολωνία,

- Romsit, Enterprise for Foreign Trade, Βουκουρέστι, Ρουμανία,

- Glas-Keramik, Volkseigener Aussengandelsbetrieb, Βερολίνο, Λαϊκή Δημοκρατία της Γερμανίας, και

- Ferunion Hungarian Trading Company for Technical Goods, Βουδαπέστη, Ουγγαρία,

πρότειναν αναλήψεις υποχρεώσεων, όσον αφορά τις εξαγωγές τους υάλων κηπουρικής και ορισμένων υάλων κεχρωσμένων στη μάζα ή με στρώση απορροφητική ή αντανακλαστική στην Κοινότητα.

(20) Το αποτέλεσμα των εν λόγω αναλήψεων υποχρεώσεων θα είναι να αυξηθούν οι τιμές εξαγωγής προς την Κοινότητα στο επίπεδο που η Επιτροπή θεωρεί αναγκαίο για την εξάλειψη της ζημίας, αφού έλαβε υπόψη της, αφενός, την τιμή πώλησης που απαιτείται για να αποκομίσουν αρκετό κέρδος οι παραγωγοί της Κοινότητας και, αφετέρου, την τιμή αγοράς, το κόστος που τους βαρύνει και τα περιθώρια κέρδους των κοινοτικών εισαγωγέων. Οι εν λόγω αυξήσεις δεν πρέπει σε καμία περίπτωση να υπερβαίνουν τα περιθώρια ντάμπινγκ που προέκυψαν από την έρευνα.

Υπ' αυτές τις συνθήκες, οι προτεινόμενες αναλήψεις υποχρεώσεων γίνονται αποδεκτές και μπορεί, συνεπώς, να περατωθεί η διαδικασία χωρίς την επιβολή δασμών αντιντάπινγκ.

Η συμβουλευτική επιτροπή δεν προέβαλε αντιρρήσεις,

ΑΠΟΦΑΣΙΖΕΙ:

Άρθρο 1

Οι αναλήψεις υποχρεώσεων που προτείνουν οι επιχειρήσεις:

- Glassexport Ltd, Liberec, Τσεχοσλοβακία,

- Strojmaterialintorg, Μόσχα, ΕΣΣΔ,

- Minex-Export-Import Enterprise, Βαρσοβία, Πολωνία,

- Romsit, enterprise for Foreign Trade, Βουκουρέστι, Ρουμανία,

- Glas-Keramik, Volkseigener Aussenhandelsbetrieb, Βερολίνο, Λαϊκή Δημοκρατία της Γερμανίας και

- Ferunion Hungarian Trading Company for Technical Goods, Βουδαπέστη, Ουγγαρία,

όσον αφορά τη διαδικασία αντιντάμπινγκ σχετικά με τις υάλους κηπουρικής και ορισμένες υάλους κεχρωσμένες στη μάζα ή με στρώση απορροφητική ή αντανακλαστική, που υπάγονται στην κλάση ex 70.05 του Κοινού Δασμολογίου που αντιστοιχεί στους κώδικες NIMEXE 70.05-10, 63 και 65, καταγωγής Τσεχοσλοβακίας, Λαϊκής Δημοκρατίας της Γερμανίας, Ουγγαρίας, Πολωνίας, Ρουμανίας και ΕΣΣΔ, γίνονται δεκτές.

Άρθρο 2

Η διαδικασία αντιντάμπινγκ όσον αφορά τις εισαγωγές υάλων κηπουρικής και ορισμένων υάλων κεχρωσμένων στη μάζα ή με στρώση απορροφητική ή αντανακλαστική, καταγωγής Τσεχοσλοβακίας, Λαϊκής Δημοκρατίας της Γερμανίας, Ουγγαρίας, Πολωνίας, Ρουμανίας και ΕΣΣΔ, περατώνεται.

Βρυξέλλες, 10 Αυγούστου 1984.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. C 194 της 21. 7. 1983, σ. 4.

(3) ΕΕ αριθ. C 13 της 19. 1. 1984, σ. 3.